Diari Oficial de la Generalitat Valenciana


Sumari del DOGV 5203, del 21-02-2006 (2006/1533)

RESOLUCIÓ de 7 de febrer de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni marc de col·laboració entre la Generalitat Valenciana, mitjançant la Conselleria de Territori i Habitatge, i Energies Renovables Mediterrànies, SA, per al desenvolupament i seguiment de les mesures ambientals compensatòries sorgides del Pla Eòlic Valencià.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5203

Data del DOGV
:   21-02-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/1533


Data del document
:   07-02-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Territori i Vivenda
    * energia eòlica
    * empresa privada
    * cooperació administrativa

RESOLUCIÓ de 7 de febrer de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni marc de col·laboració entre la Generalitat Valenciana, mitjançant la Conselleria de Territori i Habitatge, i Energies Renovables Mediterrànies, SA, per al desenvolupament i seguiment de les mesures ambientals compensatòries sorgides del Pla Eòlic Valencià. [2006/X1533]  
Subscrit, després de la tramitació prèvia reglamentària, entre la Generalitat Valenciana, mitjançant la Conselleria de Territori i Habitatge, i Energies Renovables Mediterrànies, SA, el 12 de gener de 2006, un Conveni marc de col·laboració per al desenvolupament i seguiment de les mesures ambientals compensatòries sorgides del Pla Eòlic Valencià, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0009/2006, i que figura com a annex d'esta resolució.  
València, 7 de febrer de 2006.. El director general de Relacions amb les Corts i Secretariat del Govern: Antonio V. Peral Villar.  
CONVENI MARC DE COL·LABORACIÓ ENTRE LA GENERALITAT VALENCIANA, MITJANÇANT LA CONSELLERIA DE TERRITORI I HABITATGE, I ENERGIES RENOVABLES MEDITERRÀNIES, SA, PER AL DESENVOLUPAMENT I SEGUIMENT DE LES MESURES AMBIENTALS COMPENSATÒRIES SORGIDES DEL PLA EÒLIC VALENCIÀ  
València, 12 de gener de 2006  
Reunits:  
D'una part, l'honorable conseller de Territori i Habitatge de la Generalitat Valenciana, Sr. Rafael Blasco Castany, d'acord amb el Decret 7/2004, de 27 d'agost, del president de la Generalitat, en nom i representació d'aquesta, d'acord amb les facultats que li confereix la Llei 5/1983, de 30 de desembre, del Govern Valencià.  
I d'una altra, el Sr. Fernando Roig Alfonso, major d'edat, en nom i representació de la mercantil Energies Renovables Mediterrànies, SA (en endavant RENOMAR) amb domicili social al carrer Doctor Romagosa, 2-6 N, 46462 de València, i CIF B34878356, en la seua condició de president d'aquesta, segons acord del Consell d'Aministració de data 20 de desembre de 2005.  
Ambdues parts es reconeixen mútuament capacitat jurídica suficient i necessària per a aquest acte i subscriuen aquest conveni marc a l'efecte del qual   
Exposen:  
1. Que la Generalitat Valenciana va donar un pas decisiu en favor d'un desenvolupament ordenat i sostenible de la Comunitat Valenciana promovent, de manera ineludible, la generació d'energia a partir de fonts renovables.  
2. Que aquesta iniciativa s'ha vist consolidada, en matèria d'energia eòlica, mitjançant l'aprovació del Pla eòlic de la Comunitat Valenciana per acord de la Generalitat de 26 de juliol del 2001, en compliment de la disposició addicional novena de la Llei 9/1999, de 30 de desembre, de mesures fiscals, gestió administrativa i financera, i d'organització de la Generalitat Valenciana.   
EI objecte d'aquest pla és el de regular la instal·lació de parcs eòlics en les zones qualificades com a aptes per a aquest fi d'acord amb el que estableixen les normes del mateix pla.  
3. L'article 8 de les normes del Pla eòlic estableix que hauran de ser dictades per l'òrgan ambiental competent les corresponents declaracions d'impacte ambiental.  
En l'article 13, que estableix el contingut dels estudis d'impacte ambiental, i en l'apartat núm. 5 es parla expressament de les mesures correctores i protectores del medi ambient, com també de les mesures de restauració i integració paisatgística.  
En l'article 16, que estableix les càrregues i obligacions derivades dels instruments d'execució i desenvolupament del Pla eòlic de la Comunitat Valenciana, indica que:  
Els promotors de les actuacions estaran obligats al compliment de les obligacions i càrregues que s'especifiquen en els plans especials en els parcs eòlics i en els plans energètics que es formulen i aproven definitivament per a les àrees o zones homogènies previstes en el Pla eòlic de la Comunitat Valenciana.  
En concret, en els plans energètics els promotors hauran de determinar les mesures compensatòries que es proposen, delimitant-se el seu contingut, la quantia de la inversió i els terminis de la seua execució, ja que pot tractar-se de mesures d'execució immediata o diferides en el temps. Per al seu desenvolupament, vigilància i execució serà exigible, si és el cas, la subscripció de convenis o acords amb les administracions o organismes públics corresponents.   
4. Per ordre de 31 de juliol del 2001, de la Conselleria d'Indústria i Comerç, es va realitzar la convocatòria pública per al desenvolupament i l'execució del Pla eòlic de la Comunitat Valenciana.   
En l'esmentada convocatòria i en la Memòria definitiva del Pla eòlic s'exposaven els objectius de caràcter social, econòmic i ambiental, especialment els següents:   
a) Introducció d'efectes de reequilibri territorial a partir de l'actuació en les zones socioeconòmicament més desfavorides de la Comunitat Valenciana.   
b) Desenvolupament d'activitats industrials i econòmiques en general vinculades a l'energia eòlica, distingint-se a aquest efecte els següents tipus d'actuacions:  
b.1. De naturalesa industrial i tecnològica.  
b.2. D'impuls a l'activitat industrial local a través de la contractació de proveïdors de la Comunitat Valenciana.   
c) Contribució al compliment dels compromisos internacionals de reducció de les emissions de CO2 i dels gasos d'efecte hivernacle.   
d) Foment de la protecció del medi ambient a la Comunitat Valenciana.  
5. Per acord de la Comissió de Selecció de Projectes del Pla Eòlic de la Comunitat Valenciana d'11 de gener del 2002 va ser aprovat l'informe sobre la proposta de selecció en la convocatòria pública del pla i es van establir les condicions de selecció per a la seua acceptació per les empreses preadjudicatàries. La notificació de l'esmentat acord a RENOMAR va tenir lloc el dia 21 de maig del 2002.  
6. El contingut de la notificació referida en l'expositiu anterior va ser acceptat íntegrament per RENOMAR amb data 24 de maig del 2002.  
7. Per raó de la resolució de 25 de febrer del 2003, del conseller d'Indústria, Comerç i Energia, sobre convocatòria per al desenvolupament i l'execució del Pla eòlic de la Comunitat Valenciana, van ser seleccionats els 15 projectes de plans especials d'ordenació de les zones per a la implantació de parcs eòlics, plans energètics i estudis d'impacte ambiental considerats mes idonis per a cadascuna de les zones previstes pel Pla eòlic de la Comunitat Valenciana, corresponent a RENOMAR l'execució de les zones eòliques 1, 2, 3, 8 i 9, que es concreten en una potència de 793,4 MW.  
En la resolució esmentada en el paràgraf precedent s'estableix que «els promotors dels projectes seleccionats hauran de complir tant els compromisos industrials i tecnològics com els de contribució a les estratègies d'actuació del Pla eòlic de la Comunitat Valenciana en la forma i terminis que es determinen en les condicions particulars de la notificació de la preselecció de la Comissió del Pla Eòlic i en els plans energètics seleccionats, per al desenvolupament, vigilància i execució dels quals podrà ser exigible la subscripció de convenis o acords amb les administracions o els organismes públics corresponents».  
8. RENOMAR declara una vegada més el seu decidit compromís amb el desenvolupament ordenat i sostenible de la Comunitat Valenciana, i això no sols en la promoció de les energies renovables, sinó també a partir de la protecció del medi ambient i del patrimoni historicoartístic, com també del foment del desenvolupament social i econòmic i de la creació d'ocupació en aquesta Comunitat.  
9. Sobre les bases anteriorment exposades, que es concreten en el compromís d'ambdues parts d'impulsar les energies renovables a la Comunitat Valenciana, i tenint en compte la incidència socioeconòmica del projecte en aquesta Comunitat, com també la creació d'infraestructures regionals energètiques i la incidència en la planificació energètica regional i estatal del projecte, les parts acorden subscriure aquest conveni, del qual, comprometent-se a complir-les bé i fidelment, seran rectors les següents  
Clàusules:  
Primera. Objecte  
Constitueix l'objecte del present conveni, la creació d'un marc administratiu adequat que garantisca el seguiment del compliment dels compromisos adquirits per RENOMAR amb l'adjudicació de les zones 1, 2, 3, 8 i 9 del Pla eòlic de la Comunitat Valenciana, com també facilitar la col·laboració entre les parts intervinents per a la creació d'un entorn favorable per al desenvolupament de les mesures compensatòries en un àmbit respectuós amb el medi ambient a la Comunitat Valenciana.  
Segona. Mecanismes d'execució  
La Conselleria de Territori i Habitatge i el grup promotor RENOMAR, establiran, directament o a través de la Direcció General de Gestió del Medi Natural, els mecanismes i instruments necessaris per a l'execució d'aquest conveni, en el marc dels compromisos adquirits en el Pla eòlic de la Comunitat Valenciana i que, si és el cas hauran de plasmar-se a través de convenis singulars.  
Tercera. Mesures compensatòries  
1. Compromisos de RENOMAR  
Amb subjecció als termes i les condicions previstos en aquest conveni, RENOMAR es compromet a posar els mitjans humans i tècnics que resulten necessaris per al compliment dels compromisos ambientals adquirits en el Pla eòlic de la Comunitat Valenciana.  
A aquest efecte es duran a terme mesures per la quantia que s'indica en el Annex I  
2. Reciprocitat i còmput de les actuacions  
El conjunt de les actuacions descrites en l'anterior apartat 3.1 es correspon amb una potència instal·lada de parcs eòlics per part de RENOMAR de 793,4 MW resultant que una disminució o augment dels MW definitivament autoritzats portarà implícita una variació proporcional d'aquestes actuacions.  
Quarta. Compromisos de la Conselleria de territori I Habitatge  
La Conselleria tramitarà les sol·licituds d'autorització, en els assumptes de la seua competència, que presente RENOMAR, d'acord amb el procediment legalment establit.   
Cinquena. Comissió de seguiment  
Per a supervisar el compliment dels acords continguts en aquest conveni, es constituirà una comissió mixta formada per dos membres: un per part de RENOMAR i un per part de la Generalitat Valenciana. Actuarà com a president d'aquesta comissió un representant de la Generalitat Valenciana o persona que delegue.  
Correspon a aquesta comissió valorar el grau de compliment del conveni i de les activitats que es realitzen en la seua execució i elaborar el pla anual d'actuacions, com també vetllar pel compliment de condicions que en aquest s'inclouen.  
La comissió es reunirà sempre que ho sol·licite qualsevol de les parts de conveni. El secretari, funcionari públic amb veu i sense vot, alçarà acta en dos exemplars de les sessions que es realitzen.  
Sisena. Duració del conveni  
Aquest conveni vigirà fins que hagen quedat complits els compromisos contrets per RENOMAR en aquest conveni.  
Setena. Cessió de drets i d'obligacions  
La transmissió dels drets administratius, dels actius i/o de les obligacions de RENOMAR adquirits i assumides a resultes del Pla eòlic de la Comunitat Valenciana requerirà l'autorització prèvia de la Generalitat, i el nou titular, en tot cas, haurà d'acceptar expressament la seua subrogació en les obligacions assumides per RENOMAR en aquest conveni.  
Vuitena. Rescissió del conveni  
En cas d'incompliment del que estableix aquest conveni, qualsevol de les parts, amb audiència prèvia a l'altra amb una antelació mínima de 30 dies naturals, podrà rescindir el conveni, segons el que disposa l'article seté del Decret 20/93, de 8 de febrer.  
Novena. Caràcter administratiu  
Aquest conveni té caràcter administratiu i, estant exclosa l'aplicació directa de la legislació general de contractació administrativa, es regirà per les seues pròpies normes i en allò no previst, supletòriament, pels principis d'aquesta legislació i els generals de l'ordenament jurídic administratiu.  
I perquè conste a l'efecte oportú, i en prova de conformitat, els compareixents firmen aquest conveni en triple exemplar, a un sol efecte, al lloc i en la data dalt indicats.  
El conseller de Territori i Habitatge  
RAFAEL BLASCO CASTANY   
Per Energies Renovables Mediterrànies, SA,  
FERNANDO ROIG ALFONSO  
b) CONVENIS COL.LECTIUS